Document ID: 32000R2550

Rådets forordning (EF) nr. 2550/2000
af 17. november 2000
om femte ændring af forordning (EF) nr. 1626/94 om tekniske foranstaltninger til bevarelse af fiskeressourcerne i Middelhavet
RÅDET FOR DE EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1626/94 af 27. juni 1994 om tekniske foranstaltninger til bevarelse af fiskeressourcerne i Middelhavet(1), særlig artikel 3, stk. 1, og artikel 6, stk. 1,
under henvisning til forslag fra Kommissionen, og
ud fra følgende betragtninger:
(1) I artikel 3, stk. 1, og artikel 6, stk. 1, i forordning (EF) nr. 1626/94 er der fastsat visse tekniske bevarelsesforanstaltninger, som har været omfattet af undtagelsesbestemmelser indtil 31. maj 2000, for så vidt angår visse traditionelle former for fiskeri eller fiskeriaktiviteter.
(2) De fiskeriaktiviteter, der for øjeblikket er omfattet af undtagelsesbestemmelserne, udgør et væsentligt bidrag til økonomien som helhed i forbindelse med en lang række industrier, som er knyttet til fiskeri.
(3) I artikel 2, stk. 2, i Rådets forordning (EF) nr. 1448/1999 af 24. juni 1999 om overgangsforanstaltninger for visse former for fiskeri i Middelhavet og om ændring af forordning (EF) nr. 1626/94(2) er det fastsat, at Kommissionen på grundlag af alle relevante videnskabelige oplysninger skal forelægge Rådet et forslag om, hvorvidt det ovennævnte fiskeri, der omfattes af undtagelsesbestemmelserne, kan videreføres og i givet fald på hvilke tekniske betingelser.
(4) Den Videnskabelige, Tekniske og Økonomiske Komité for Fiskeri (STECF) afgav udtalelse om den biologiske virkning af det omtalte fiskeri på sit plenarmøde den 3.-7. april 2000. På grundlag af de forhåndenværende oplysninger fra STECF kan det konkluderes, at den negative virkning af visse former for fiskeri på fiskeressourcerne kan afhjælpes på visse tekniske betingelser.
(5) Drøftelserne om den fælles fiskeripolitik, som skal finde sted i 2002 ifølge den rapport, der skal forelægges af Kommissionen i henhold til artikel 14, stk. 2, i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(3), skal danne basis for en langsigtet løsning på dette og andre problemer i forbindelse med visse former for middelhavsfiskeri.
(6) Derfor bør de eksisterende undtagelsesbestemmelser i artikel 3, stk. 1, og artikel 6, stk. 1, fortsat gælde indtil 31. december 2002 på tekniske betingelser, der vil kunne afhjælpe dette fiskeris negative virkning på fiskeressourcerne.
(7) Medlemsstaterne bør ved hjælp af nationale bestemmelser regulere ovennævnte tekniske betingelser i overensstemmelse med retningslinjer, der er udarbejdet på grundlag af udtalelsen fra STECF.
(8) Forordning (EF) nr. 1626/94 bør ændres i overensstemmelse hermed -
UDSTEDT FØLGENDE FORORDNING:
Artikel 1
Forordning (EF) nr. 1626/94 ændres således:
1) Artikel 3, stk. 1, andet afsnit, affattes således:"Fiskeredskaber, der anvendes i en kortere afstand fra kysten end den, der er fastsat i første afsnit, og som anvendes i overensstemmelse med national lovgivning, der var gældende den 1. januar 1994, kan anvendes til den 31. december 2002, medmindre Rådet med kvalificeret flertal på forslag fra Kommissionen beslutter andet i lyset af videnskabelige oplysninger, der beviser, at anvendelsen heraf ikke har negativ virkning på ressourcerne."
2) Følgende stykke indsættes i artikel 3:
"1a. Anvendelsen af fiskeredskaber på de i stk. 1, andet afsnit, omhandlede betingelser er forbudt, bortset fra fiskeri med gangui, medmindre den pågældende medlemsstat har vedtaget foranstaltninger, der sikrer:
- at det i stk. 3 omhandlede forbud ikke overtrædes ved denne form for fiskeri
- at fiskeriet ikke forstyrrer de aktiviteter, der udøves af fartøjer, som anvender andre redskaber end trawls, snurpenot eller lignende trukne redskaber
- at fiskeriet begrænses til målarter, for hvilke der ikke gælder et mindstemål i henhold til artikel 8
- at fiskeriet begrænses, således at fangsten af de i bilag IV omhandlede arter er minimal
- at fartøjerne har særlige fiskeritilladelser, der er udstedt i henhold til Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser(4).
Disse foranstaltninger skal meddeles Kommissionen inden den 31. december 2000."
3) I artikel 6, stk. 1, ændres datoen "31. maj 2000" til "31. december 2002".
4) Følgende stykke indsættes i artikel 6:
"1a. Det er forbudt at anvende fiskeredskaber på de i stk. 1, andet afsnit, omhandlede betingelser, medmindre den pågældende medlemsstat har vedtaget foranstaltninger, der sikrer:
- at fiskeriet begrænses til målarter, for hvilke der ikke gælder mindstemål i henhold til artikel 8
- at fiskeriet begrænses således, at fangsten af de i bilag IV omhandlede arter er minimal
- at fartøjerne har særlige fisketilladelser, der er udstedt i overensstemmelse med forordning (EF) nr. 1627/94.
Disse foranstaltninger skal meddeles Kommissionen inden 31. december 2000."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juni 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. november 2000.

Labels: 20
6